ILM วิ่งเฉียด 7% นิวไฮรอบ 11 เดือน ลุ้นกำไรปี 66-67 โตต่อ รับ “ช้อปดีมีคืน”-เปิดสาขาใหม่
ILM พุ่งเฉียด 7% ราคาแตะ 20.70 บ. นิวไฮรอบ 11 เดือน ลุ้นกำไรปี 66-67 โตต่อ รับ “ช้อปดีมีคืน” หนุน-เปิดโครงการใหม่ ดันรายได้ค่าเช่าเพิ่ม โบรกแนะนำ “ซื้อ” เป้า Bloomberg Consensus ที่ 23.50 บ.
ILM วิ่งเฉียด 7% นิวไฮรอบ 11 เดือน ลุ้นกำไรปี 66-67 โตต่อ รับ “ช้อปดีมีคืน”-เปิดสาขาใหม่ โบรกแนะนำ “ซื้อ”
7 มี.ค. 2566

ผู้สื่อข่าวรายงานว่า วันนี้ (7 มี.ค.66) ราคาหุ้น บริษัท อินเด็กซ์ ลิฟวิ่งมอลล์ จำกัด (มหาชน) หรือ ILM ล่าสุด ณ เวลา 11:55 น. อยู่ที่ระดับ 20.70 บาท บวก 1.30 บาท หรือ 6.70% สูงสุดที่ระดับ 20.70 บาท ต่ำสุดที่ระดับ 19.20 บาท ด้วยมูลค่าซื้อขาย 34.48 ล้านบาท โดยราคาหุ้น ILM ปรับตัวขึ้นสูงสุดในรอบ 11 เดือน นับตั้งแต่ราคาหุ้นอยู่ที่ระดับ 21.70 บาท เมื่อวันที่ 29 เม.ย.65

ทั้งนี้ บล.คิงส์ฟอร์ด ระบุในบทวิเคราะห์ แนะนำ “ซื้อ” หุ้น ILM ราคาเป้าหมาย Bloomberg Consensus ที่ 23.50 บาท โดยกําไรสุทธิไตรมาส 4/65 อยู่ที่ 184 ล้านบาท เพิ่มขึ้น 22% เมื่อเทียบจากปีก่อน และเพิ่มขึ้น 20% เมื่อเทียบจากไตรมาส ได้แรงหนุนจากสถานการณ์การระบาดของ Covid-19 คลี่คลาย การกลับมารับรู้รายได้ค่าเช่า สำหรับช่วงไตรมาส 1/66 ยังจะมีปัจจัยบวกจากมาตรการช้อปดีมีคืน และ โครงการเปิดใหม่ (16 ธ.ค.65) คือ โครงการ Little Walk ลาดกระบัง บนพื้นที่ 7,646 sq.m. ประกอบด้วย ซูเปอร์มาร์เก็ต ร้านอาหาร-เครื่องดื่ม และบริการต่างๆ กว่า 40 ร้านค้า รวมถึง INDEX LIVING MALL สาขาลาดกระบัง พื้นที่ 4,000 sq.m.
ขณะที่ในปี 66-67 ILM วางแผนขยายสาขา Community Mall เพิ่มอีก 1 แห่ง คือ Little Walk กรุงเทพกรีฑา ไตรมาส 3/66 รวมถึงขยายสาขา Index Living Mall อีก 3 แห่ง ทั้งนี้ตลาดคาดว่าในปี 66 และ 67 กําไรสุทธิของ ILM จะสามารถขยายตัวต่อเนื่องมาอยู่ที่ระดับ 693 ล้านบาท 5.20% เมื่อเทียบจากปีก่อน และ 777 ล้านบาท เพิ่มขึ้น 12.14% เมื่อเทียบจากปีก่อน ตามลำดับ